
REFERAT DE APROBARE

   Legea asistenţei sociale stabileşte în sarcina autorităţilor administraţiei publice locale responsabilitatea organizării, administrării şi acordării serviciilor sociale. Una dintre atribuţiile principale ale autorităţii administraţiei publice locale în domeniul organizării, administrării şi acordării serviciilor sociale, potrivit art.112, alin. 3, lit. g din Legea nr.292/2011, Legea asistenţei sociale, cu modificările şi completările ulterioare, este de a propune înfiinţarea serviciilor sociale de interes judeţean sau local. În acest sens, art.41 din Legea nr. 292/2011 a asistenței sociale, cu modificările și completările ulterioare stipulează:   
 (1) Serviciile sociale acordate şi administrate de către autorităţile administraţiei publice locale se înfiinţează prin hotărâre a consiliului local şi pot fi organizate ca structuri cu sau fără personalitate juridică.
 (2) Structurile publice cu personalitate juridică sunt organizate ca instituţii de asistenţă socială conduse de un director, sprijinit de un consiliu consultativ compus din reprezentanţi ai beneficiarilor şi ai partenerilor sociali din unitatea administrativ-teritorială respectivă.
  (3) Structurile publice fără personalitate juridică se organizează ca unităţi de asistenţă socială în cadrul aparatului de specialitate al primarului, precum şi în cadrul serviciului public de asistenţă socială din subordinea consiliilor judeţene, consiliilor locale ale municipiilor şi oraşelor, consiliilor locale ale sectoarelor municipiului Bucureşti şi Consiliului General al Municipiului Bucureşti.
  (4) În scopul realizării unui management eficient, în cazul unităţilor de asistenţă socială, responsabilitatea privind coordonarea şi administrarea resurselor umane şi materiale aferente serviciului respectiv poate fi delegată şefului unităţii.
  (5) Instituţiile şi unităţile de asistenţă socială funcţionează sub denumiri diverse, cum ar fi: centre de zi sau rezidenţiale, locuinţe protejate şi unităţi protejate, complexuri multifuncţionale sau complexuri de servicii, cantine sociale, servicii mobile de distribuţie a hranei etc. 
În acest sens, Direcţia de Asistenţă Socială ca structură specializată în administrarea şi acordarea beneficiilor de asistenţă socială şi a serviciilor sociale, cu personalitate juridică, înfiinţată în subordinea Consiliului Local al municipiului Drobeta Turnu Severin, are scopul de a asigura aplicarea politicilor sociale în domeniul protecţiei copilului, familiei, persoanelor vârstnice, persoanelor cu dizabiltăţi, precum şi altor persoane, grupuri sau comunităţi aflate în nevoie socială.
Prin intermediul Direcţiei de Asistenţă Socială se desfăşoară activităţi de asistenţă şi protecţie socială în municipiul Drobeta Turnu Severin.
        Serviciile de Asistenţă Comunitară, cod serviciu social 8899 CZ-PN-V, vor fi acordate de Serviciul Protecţia Persoanelor Vârstnice, care funcționează în subordinea Direcţiei de Asistență Socială, CUI 15405118, furnizor de servicii sociale, acreditat conform Certificatului de acreditare seria AF nr.0012698, cu sediul în municipiul Drobeta Turnu Severin, str. Decebal nr.40, bl. A1, jud. Mehedinţi.                                                                                                                                                                                                                                                                                                                                                              
    Scopul serviciilor de asistenţă comunitară este de a asigura accesul la servicii sociale şi medicale persoanelor aflate în situaţie de dificultate socială, care îndeplinesc condiţiile de eligibilitate, precum şi de a acorda sprijin şi asistenţă pentru prevenirea situaţiilor ce pun în pericol securitatea acestora.
    Prin înfiinţarea serviciului social în comunitate, se asigură informarea şi consilierea beneficiarilor, precum şi informarea populaţiei privind drepturile sociale şi serviciile sociale disponibile în vederea sprijinirii persoanelor vulnerabile-grup țintă: persoane vârstnice, pentru depăşirea situaţiilor de dificultate, prevenirea şi combaterea riscului de excluziune socială, creşterea calităţii vieţii şi promovarea incluziunii sociale. Pentru realizarea acestui scop, sunt asigurate servicii de consiliere şi informare, evaluare şi intervenţie socială şi îndrumare pentru a intra în drepturile sociale şi a beneficia de serviciile sociale în comunitate acordate persoanelor vârstnice cu domiciliul sau reședința în municipiul Drobeta Turnu Severin.
[bookmark: _GoBack]       Având în vedere prevederile Legii nr. 292/2011 a asistenței sociale, cu modificările și completările ulterioare şi Legii nr.17/2001 privind asistenţa socială a persoanelor vârstnice, republicată supunem spre dezbatere şi aprobare, Consiliului Local al Municipiului Drobeta Turnu Severin, Proiectul de hotărâre privind înființarea Serviciilor de Asistență Comunitară și aprobarea Regulamentul de organizare şi funcţionare al Serviciilor de Asistenţă Comunitară acordat  de Serviciul  Protecția Persoanelor Vârstnice din cadrul  Direcției de Asistență Socială.

